
E L Ő T E R J E S Z T É S

Sülysáp Város Önkormányzata Képviselő-testületének

2016. február 18-án tartandó munkaterv szerinti ülésére

9. napirendhez

Tárgy: Adókedvezmény biztosítása a Sülysáp ÖTE szaktevékenységet végző tagjai részére
Tisztelt Képviselő-testület!

Közismert a Sülysáp Bogdán Flórián Önkéntes Tűzoltó Egyesület (Sülysáp ÖTE) tagjainak áldozatos önkéntes munkája, melyet az alábbi javaslat elfogadásával jelképes módon ugyan, de elismerhetünk.
A helyi adókról szóló 1990. évi C. törvény 6. § b) pontja alapján az önkormányzat adómegállapítási joga arra terjed ki, hogy az e törvény második részében meghatározott mentességeket, kedvezményeket további mentességekkel, kedvezményekkel (…) mentességekkel, kedvezményekkel kibővítse.

A tűz elleni védekezésről, a műszaki mentésről és a tűzoltóságról szóló 1996. évi XXXI. törvény 33/B. § (3) bekezdése szerint az önkéntes tűzoltó egyesületnek a szaktevékenységet végző tagja mentesíthető részben vagy teljesen a helyi adó megfizetése alól.
Mindezek alapján javasolom, hogy a Sülysáp ÖTE azon tagjai részére, akik rendszeresen részt vesznek a szervezet katasztrófa-elhárítási tevékenységében (vonulósak) az általuk lakott és legalább részben tulajdonolt ingatlan után mentesüljenek az építményadó megfizetése alól.

Kérem a Képviselő-testületet a javaslat megtárgyalására és a rendeletmódosítás elfogadására.
Sülysáp, 2016. február 11.

Horinka László s.k.


polgármester
MELLÉKLET

Sülysáp Város Önkormányzatának
…/2016. (....) önkormányzati rendelete

a helyi adókról szóló 15/2015. (XI. 27.) önkormányzati rendelet módosításáról
Sülysáp Város Önkormányzatának Képviselő-testülete a helyi adókról szóló 1990. évi C. törvény 1. § (1) bekezdésével és 6. § b) pontjával kapott felhatalmazás alapján, az Alaptörvény 32. cikk (1) a) pontjában, Magyarország helyi önkormányzatairól szóló 2011. évi CLXXXIX. törvény 13. § (1) bekezdésében meghatározott feladatkörében eljárva a következőket rendeli el:

1. §

(1) A helyi adókról szóló 15/2015. (XI. 27.) önkormányzati rendelet 5. § (2) bekezdés helyébe a következő rendelkezés lép:

„(2) Mentes az építményadó megfizetése alól 

a) az a magánszemély, akinek – a (1) bekezdésben foglalt feltételek teljesülésén túl – az adóévet megelőző évben az igazolt jövedelme nem haladta meg a havi öregségi nyugdíj mindenkori legkisebb összegének kétszeresét,
b) a Sülysáp Bogdán Flórián Önkéntes Tűzoltó Egyesület azon szaktevékenységet végző tagja, aki rendszeresen részt vesz a szervezet katasztrófa-elhárítási tevékenységében (vonulós), az általa lakott és legalább részben tulajdonolt ingatlan vonatkozásában.”
2. §

Ez a rendelet a kihirdetését követő napon lép hatályba; rendelkezéseit a 2016. adóévtől kezdődően kell alkalmazni.

Sülysáp, 2016. február 18.

Horinka László
dr. Tóth Krisztina

jegyző

